風俗
作者：鄭剛中
朝代：宋

paragraphs: 民生各異俗，王制論不詭。
惟兹封州郡，山之一谷爾。
麥秋無青黄，霜冬有紅紫。
嗜好既殊尚，言語亦相牴。
問之彼不通，告我此勿理。
駭去如鹿麋，團聚若蛇虺。
已而忽超然，天下同一理。
嶺南自嶺南，勿用嶺北比。
况自江山情，雅故均鄰里。
暮夜松桂間，受月如受水。
根根抱虚明，葉葉萬塵洗。
先生一杯酒，月到酒尊底。
畫以寄吾鄉，吾鄉祗如此。